Lavangen kirke

Lavangen kirke er en langkirke i Lavangen kommune, Troms fylke. Den ble vigslet 6. oktober 1891 av biskop Johannes N. Skaar. Den var opprinnelig kapell-kirke i Ibestad prestegjeld, etter dette har den også vært under Salangen prestegjeld før den nå er eget prestegjeld/sogn i Lavangen. Det var byggmester O. Scheistrøen fra Namsos som bygde kirken, arbeidet startet våren 1890. Kirken er en laftet tømmerkirke. Det ble gjort flere endringer under byggingen, blant annet ble tårnet flyttet til enden av kirken og ikke plassert på midten slik som på tegningene. På grunn av takstein måtte taket ha en brattere vinkel og da ble mønet høyere, og de valgte derfor også å bygge tårnet høyere. Kirken er godkjent for å ha 360 plasser. Adkomst til stedet er via fylkesvei 84, og deretter ligger kirken på en høyde på enden av Kirkeveien. Inventar Mye av inventaret i kirken har blitt tilført etter at kirken var vigslet. Betydelig mengde av inventaret er gitt i gaver eller penger som er donert. Orglet I 1907 ble det gamle orglet til Ibestad kirke tatt i bruk, dette var reparert med penger fra Ibestad Sparebank, kommunen og Aa-Soløy kvinneforening. Dagens orgel ble tatt i bruk 1. desember 1946, det var opprinnelig bygget til Melhus kirke i 1892 av firma August Nielsen. Orglet har 17 stemmer, to manualer og pedaler. Prekestolen Utsmykkingen av prekestolen med de fire evangelistene er foretatt av kunstneren Karl Erik Harr i 2005 og gitt som gave til Lavangen kirke som et minne om hans mormor som kom fra Lavangsnes. Referanser Litteratur Lavangen kirke 1891-1991. Lavangen: Lavangen menighet. 1991. Ronny Trælvik og Lill-Karin Elvestad (2016). Kirkene i Troms II. Bok i Nord. s. 90–99. ISBN 9788293393085. Alf Henry Rasmussen (1993). «Lavangen kirke, Lavangen». Våre kirker. Norsk kirkeleksikon. Kirkenær: Vanebo forlag. s. 141. ISBN 82-75-27022-7. Eksterne lenker (no) «Lavangen kirke». Kirkesøk. Den norske kirke. (no) «Lavangen kirke». Kulturminnesøk. Riksantikvaren – Direktoratet for kulturminneforvaltning.